Remgro-filiale stamp kop oor Vumatel-oorname | Netwerk24
Deur Francois Williams 07 April 2019 15:28
Octotel, 'n Kaapse mededinger van die veselnetwerkverskaffer Vumatel, is gekant teen die oorname van Vumatel deur Community Investment Ventures (CIV).
Byna 1 miljoen huishoudings in Suid-Afrika het reeds toegang tot veselinternet.
Sowel Octotel en CIV is egter onder die onregstreekse beheer van dieselfde maatskappy – die beleggingsgroep Remgro.
Dít blyk uit 'n verklaring Sondag van die Mededingingstribunaal wat Maandag 'n verhoor oor die samesmelting tussen Vumatel en CIV gaan hou.
CIV het al in Junie verlede jaar 'n belang van 35% in Vumatel gekoop, en in Maart het die Mededingingskommissie die volle oorname van Vumatel deur CIV, maar met spesifieke voorwaardes, goedgekeur.
CIV beheer Dark Fibre Africa (DFA) wat steundienste aan Vumatel bied. DFA beheer ook SA Digital Villages, wat vesel-internetdienste aan residensiële gebiede voorsien.
CIV word gesamentlik beheer deur Industrial Electronic Investment en New GX, met Industrial Electronic Investment wat op sy beurt deur Venfin, die waagkapitaalfinansierder in Remgro se stal, beheer word.
Die Mededingingskommissie het wel die oorname goedgekeur, maar het sy kommer oor vertikale mededinging uitgespreek omdat DFA as die grootste verskaffer van steundienste aan veselnetwerkoperateurs beskou word. Hy is ook besorg oor horisontale mededinging omdat Remgro ook onregstreeks in beheer is van Octotel, wat met Vumatel meeding. Dit is Octotel wat sy kommer oor die voorgestelde samesmelting aangemeld het, en is toegelaat om voorleggings aan die tribunaal te doen.
Octotel glo anders as die Mededingingskommissie dat die transaksie nie moet voortgaan nie. Hy meen nie enige voorwaardes sal 'n verskil maak aan die kommer wat hy oor die voorgestelde transaksie het nie.
Die verhoor word Maandag vanaf 10:00 by die tribunaal se kantore in Sunnyside, Pretoria, gehou.
Meer oor: Vumatel | Remgro | Telekommunikasie | Mededingingstribunaal | Oornames | Veselinternet | Mededingingskommissie